《嗣秀王生日楚辞》
宋代·释宝昙

摄提之岁兮厥月惟寅，蓂谁商略兮六荚发春。
揆王初度兮箕横翼陈，纷吾先驱兮康护帝茵，
谓太平本无象兮，何为而生凤麟。
艺兰之九畹兮蕙茝同芬，河润九里兮其源骏奔。
春风兮桃李，芳菲菲兮袭人。
绶累累兮万石，孰前修兮后尘。
阆风兮县圃，归来兮隐沦。
芰车兮荷屋，倚桂枝兮轮囷。
闻韶兮屡舞，凤将九子兮其来下。
玉节兮旌幢，世世兮茆土。
职道德兮维垣，友夔龙兮方虎。
鼂骋兮扶桑，夕望舒兮延伫。
援北斗兮为觞，饮南山兮坠露。
制芙蓉兮裳衣，佩水苍兮陆离。
采芳馨兮杜若，遗云仍兮以时。
问乔松兮安在，将并驾兮焉之。
植大椿兮八千为岁，方蘖芽兮吾其庶几。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。